
Бүген Казанда Татарстан Президенты Рөстәм Миңнеханов рәислегендә «Татнефтехиминвест-холдинг» ААҖ Директорлар Советы утырышы булды.

Республиканың нефть-газ-химия комплексында нефть табу һәм эшкәртү, пластмасса эшләнмәләр җитештерү арта. Химия продукциясе җитештерү узган елгы дәрәҗәдә калган. Бу хакта холдингның генераль директоры Рафинат Яруллин I квартал нәтиҗәләренә багышланган докладында хәбәр итте. Шул ук вакытта, аның мәгълүматы буенча, ягулык секторы компанияләренең табышы, кереме һәм республика бюджетына күчерелә торган акчалары кимегән. Химия һәм нефть химиясе өлкәсендә "Амонний" комплексы эшли башлау сәбәпле, үсеш күзәтелә, төп химия предприятиеләрендә, "Кварт" һәм "Химград"та сату күләме арткан.

Квартал нәтиҗәләре буенча нефть-газ-химия комплексы буенча тулаем сатылган продукция күләме 7 процентка - 257 млрд сумга кадәр кимегән.

"Татнефть" бер кварталда нефть табуны 5,4 процентка, 6 млн 847 мең тоннага кадәр арттырган. Кече нефть компанияләрдә үсеш 1 процент тәшкил иткән. I кварталда нефть продуктлары җитештерү 4,2 процентка арткан, шул исәптән дизель ягулыгы 26 процентка, автомобиль бензины 2 процентка арткан. Шул исәптән "ТАНЕКО"да нефть продуктлары җитештерү 8 процентка, "ТАИФ-НК"да 6,9 процентка үскән. Химия продукциясен җитештерү узган ел дәрәҗәсендә сакланган.

Минераль ашлама, каучук һәм юу чаралары җитештерүне артуны полиэтилен һәм техник углерод чыгару кимү тигезләгән.

"Нижнекамскнефтехим" җитештерү күләмен 1,7 процентка арттырган. Пластиклар чыгару узган ел дәрәҗәсендә сакланган.

«Казаньоргсинтез»да җитештерү 3,5 процентка арткан. Этилен белән тәэмин итү кимү полиэтилен җитештерү 6 процентка кимүгә китергән.

«Нәфис Косметикс» сыек юу чаралары һәм сабын чыгаруны 18 процентка арттыру хисабына җитештерүне 18 процентка күбәйткән. Юу чаралары һәм кер порошоклары сатуда кимү күзәтелә.
Татарстанда нефть табу һәм эшкәртү, пластмасса җитештерү арткан